## Pravilnik o tehničkim i mjeriteljskim zahtjevima za ovlašćivanje servisa za pripremu automatskih mjerila razine tekućine u nepokretnim spremnicima za ovjeravanje

### NN 154/2004 (5.11.2004.), Pravilnik o tehničkim i mjeriteljskim zahtjevima za ovlašćivanje servisa za pripremu automatskih mjerila razine tekućine u nepokretnim spremnicima za ovjeravanje

# DRŽAVNI ZAVOD ZA NORMIZACIJU I MJERITELJSTVO

2703

Na temelju članka 8. stavak 5.
Zakona o mjeriteljstvu (»Narodne novine«, broj 163/03.), ravnatelj Državnog
zavoda za normizaciju i mjeriteljstvo donosi

## PRAVILNIK

### O TEHNIČKIM I MJERITELJSKIM ZAHTJEVIMA ZA OVLAŠĆIVANJE SERVISA ZA PRIPREMU AUTOMATSKIH MJERILA RAZINE TEKUĆINE U NEPOKRETNIM SPREMNICIMA ZA OVJERAVANJE

I.
OPĆE ODREDBE

Članak 1.

Ovim se pravilnikom propisuju
tehnički i mjeriteljski zah­tje­vi za ovlašćivanje servisa za pripremu
automatskih mjerila razine tekućine u nepokretnim spremnicima za ovjeravanje (u
daljnjem tekstu: AMR).

Članak 2.

Ovlašteni
servis (u daljnjem tekstu: servis) pregledava, pop­ravlja i ispituje AMR radi
pripreme za ovjeravanje, a Državni zavod za normizaciju i mjeriteljstvo (u
daljnjem tekstu: Zavod) ovjerava AMR.

Članak 3.

Priprema
AMR za ovjeravanje, u smislu ovoga pravilnika podrazumijeva pregled i, po
potrebi, popravak AMR (servisiranje), pripremu AMR za ispitivanje, pripremu
uređaja za ispitivanje AMR, ispitivanje AMR, tj. provjeru mjeriteljskih
značajki AMR te pisanje izvješća o ispitivanju AMR.

II. TEHNIČKI I MJERITELJSKI
ZAHTJEVI KOJE MORA ISPUNJAVATI SERVIS

Članak 4.

Servis mora ispuniti zahtjeve
propisane zakonom i zahtjeve koji se odnose na:

1.
opremu za ispitivanje AMR

2.
prostorije za ispitivanje AMR

3.
radnike

4.
propisanu dokumentaciju.

Članak
5.

Potrebna
oprema za ispitivanje AMR je:

1.
u laboratoriju

Za
ispitivanje mjerila u svrhu ovjeravanja mjerila potrebni su:

– ispitna kiveta napunjena
ispitnom tekućinom

– mjerni program za automatsko
provjeravanje točnosti, osjetljivosti i histereze odnosno odgovarajuće ručno
upravljanje za prilagodbu razine ispitne tekućine

– laserski interferometar s
linearnom optikom i kompenzacijskom programskom podrškom za mjerenje stvarne
visine razine

– mjerač temperature s
razlučivošću od 0,1 °C i točnošću od ±0,5°C

– mjerač tlaka zraka – ukoliko
nije na raspolaganju, možemo dobiti svježe podatke od mjerne postaje

– kljunasto mjerilo.

Sva mjerna oprema mora biti
redovito umjerena te mora biti osigurana sljedivost mjerenja na međunarodnoj
razini preko akreditiranih laboratorija.

2. Ispitna oprema koja je
potrebna za ovjeravanje na licu mjesta:

– ovjerena mjerna letva (mjerna
traka)

– termometar – ovjeren (najmanji
podjeljak ne smije biti veći od 0,1 °C)

– prijenosno računalo s
instaliranom programskom podrš­kom za ispitivanje programskih verzija mjerne
postaje.

Članak 6.

Servis treba biti opremljen
osobnim računalom (PC) s mo­guć­nošću spajanja na internet i povezivanja s
bazom podataka Zavoda.

Članak 7.

Servis mora imati radnu
prostoriju za ispitivanje AMR, koja mora ispunjavati ove uvjete:

1. mora biti čista, suha i
dovoljno prostrana za neometano ispitivanje i ovjeravanje AMR

2. mora biti dovoljno prostrana
za smještaj potrebne opreme

3. mora biti zaštićena od
izravna sunčeva utjecaja

4. u njoj i njezinoj okolici ne
smije biti izvora vibracija što bi moglo utjecati na točnost mjerenja

5. mora imati police ili ormar
za smještaj AMR koja se ispituju

6.
mora imati police ili ormar za smještaj AMR koja su ovjerena

7.
u prostoriji mora biti smješten kontrolni termometar za mje­renje temperature
zraka radnog okoliša mjernog područja od 15 °C do 25 °C kojemu najmanji
podjeljak pokazuje najviše 0,5 °C

8.
mora imati dnevnu i električnu rasvjetu.

Članak
8.

Temperatura
radnog okoliša u prostoriji za vrijeme ispitivanja AMR mora biti u granicama od
18 °C do 25 °C.

Članak
9.

Izvori
grijanja prostorije za ispitivanje AMR moraju biti najmanje 1,5 m udaljeni od
opreme, tj. od mjesta gdje se obavlja ispitivanje AMR i moraju omogućiti
ujednačeno zagrijavanje prostorije za ispitivanje AMR.

Članak 10.

Servis mora imati najmanje dva
ovlaštena radnika koji obav­ljaju poslove pripreme za ovjeravanja AMR.

Radnici
iz stavka 1. ovoga članka moraju imati najmanje SSS tehničkog smjera i 3 godine
radnog iskustva na poslovima ispitivanja, proizvodnje ili servisiranja AMR, ili
KV tehničke struke i najmanje 4 godine radnog iskustva na poslovima
ispitivanja, proizvodnje ili servisiranja AMR te moraju poznavati propise
kojima su opisani postupci i metode ispitivanja AMR.

Članak
11.

Servis
mora imati ovu dokumentaciju:

1.
registracijski akt ili rješenja o obrtu i obrtnicu

2.
radne knjižice zaposlenih osoba

3.
propise iz područja ispitivanja i ovjeravanja AMR

4.
naputak proizvođača o upotrebi opreme za ispitivanje

5.
naputak o održavanju i praćenju ispravnosti opreme za ispitivanje

6.
obrasce zahtjeva za ovjeravanje korektora, izvješća o ispitivanju AMR i dr.

7.
preslike rješenja o odobrenju tipa mjerila za korektore koji se ovjeravaju kod
pravne osobe odnosno servisa

8.
popis opreme za ispitivanje s tehničkim podacima i datumima ovjeravanja i/ili
umjeravanja i ovjernicama i/ili potvrdama o umjeravanju za svako mjerilo i/ili
etalon koje je sastavni dio ove opreme.

Članak
12.

Servis
tijekom svog rada mora:

1.
pripremati za ovjeravanje AMR koji imaju valjano rješenje o odobrenju tipa
mjerila, u skladu s odobrenim postupkom ispitivanja AMR

2.
obavijestiti Zavod o svakoj promjeni koja bi mogla utjecati na osposobljenost u
ispunjavanju uvjeta propisanih ovim pravil­nikom te upotrebljavati samo opremu
za ispitivanje AMR s valjanom ovjernicom ili potvrdom o umjeravanju

3.
najmanje jednom godišnje obavješćivati Zavod o obav­ljenim ovjeravanjima
odnosno umjeravanjima svoje mjerne opreme

4.
najmanje jednom godišnje sudjelovati u usporedbenim ispitivanjima na zahtjev
Zavoda.

 Članak 13.

Servis
mora čuvati izvješća o ispitivanju na elektroničkom mediju ili u tiskanom
obliku najmanje 3 godine od dana njegove pravomoćnosti.

III. PRIJELAZNE I ZAVRŠNE ODREDBE

Članak 14.

Servisu koji ispunjava uvjete propisane ovim
pravilnikom izdaje se rješenje koje važi najdulje 3 (tri) godine od dana
njegove pravomoćnosti.

Članak 15.

Ovaj pravilnik stupa na snagu
osmoga dana od dana objave u »Narodnim novinama«.

Klasa: 011-02/04-07/26
Urbroj: 558-03/7-04-1
Zagreb, 25. listopada 2004.

Ravnatelj
Državnog zavoda za normizaciju
i mjeriteljstvo
**dr****.
sc****. Marijan Andrašec, dipl. ing.,** v. r.

Pravilnik, NN 154/2004-2703